Анатоль Жалудка вырас у вёсцы Сабалі. Ён мастак-краязнавец, таксама член Саюза мастакоў Беларусі. На адным са старых падворкаў роднай вёскі арганізаваў музей славянскага быту. Тут сабрана багацейшая калекцыя прадметаў сялянскага ўжытку і розных артэфактаў. А створаны ім музей – гэта проста скарбніца рарытэтаў нашай нацыянальнай культуры. Сваімі палотнамі Анатоль Іванавіч вяртае і забытыя імёны, гэта найперш партрэты Казіміра Льва Сапегі і Рамуальда Траугутта. У мастака, сапраўднага патрыёта Бярозаўшчыны, многа планаў адносна новых турыстычных аб’ектаў на тэрыторыі нашага раёна. А што датычыцца мастацкай творчасці, то нельга адарваць погляд ад карціны “Золата Палесся”, дзе на пярэднім плане пажылая сялянка-працаўніца, а побач поўны кош нашага беларускага золата – бульбы. Але галоўным золатам нашай зямлі з’яўляюцца вось такія людзі, на якіх яна і трымаецца. Карціны “Ветраны млын”, “Сігневіцкая сядзіба”, “Сабалёўскі дом Тэадора” і іншыя – гэта наша гісторыя, якую паважаны Анатоль Іванавіч з уласцівым яму пачуццём замілаванасці і гонару за яе і людзей здолеў перадаць нам.